奉和襲美太湖詩二十首 上真觀
作者：陸龜蒙
朝代：唐

paragraphs: 嘗聞昇三清，真有上中下。
官居乘佩服，一一自相亞。
霄裙或霞粲，侍女忽玉姹。
坐進金碧腴，去馳飆歘駕。
今來上真觀，恍若心靈訝。
祗恐暫神遊，又疑新羽化。
風餘撼朱草，雲破生瑤榭。
望極覺波平，行虛信煙藉。
閑開飛龜帙，靜倚宿鳳架。
俗狀既能遺，塵冠聊以卸。
人間方大火，此境無朱夏。
松蓋蔭日車，泉紳垂天罅。
窮幽不知倦，復息芝園舍。
鏘珮引涼姿，焚香禮遙夜。
無情走聲利，有志依閑暇。
何處好迎僧，希將石樓借。